Syao Prinsa. Chapta 6

Oo syao prinsa! Shao-po-shao me he samaji yur melankolike jiva. Duran longtaim yu hev-te kom amusa sol charma de suryalwo. Me he en-jan sey nove detal in char-ney sabah, wen yu shwo:

— Me pri suryalwo. Nu go ba kan surya kel lwo...

— Bat treba weiti...

— Weiti kwo?

— Weiti ke surya lwo.

Un-nem yu sembli surprisi-ney, poy yu ridi om yu selfa, shwo:

— Me sempre dumi ke me es she me!

Ver. Wen es middey in USA, surya — oli jan — yo lwo in Frans. Si oni wud ateni Frans in un minuta, oni wud mog kan suryalwo. Afsos, Frans es gro-dale. Bat on yur planeta gwo sufi, ke yu tiri stula pa kelke stepa. E yu gwo kan suryalwo snova e snova, si yu yao...

— Un dey me he kan suryalwo charshi-tri ves!

E idyen poy yu adi:

— Yu jan... wen es tanto triste, es hao tu kan suryalwo...

— Also in charshi-tri-ves-ney dey yu bin gro-triste?

Bat syao prinsa bu jawabi.

(rasma de SP kan-she suryalwo)